મોદી સરકાર પર સોનિયા ગાંધીના આકરા પ્રહાર: કહ્યું 2019મા કોંગ્રેસ વળતો પ્રહાર કરશે
નવગુજરાત સમય | Publish Date: Mar 9 2018 2:27PM
વિરોધ પક્ષોને એકજૂટ કરવાના પ્રયાસો વચ્ચે કોંગ્રેસ નેતા અને યુપીએ અધ્યક્ષ સોનિયા ગાંધીએ મોદી સરકાર પર આકરા પ્રહાર કર્યા છે. સોનિયા ગાંધીએ શુક્રવારે એક સમાચાર ચેનલના કાર્યક્રમમાં કહ્યું હતું કે 2019મા તેમની પાર્ટી ફરીથી સત્તામાં આવશે. સોનિયાએ કહ્યું હતું કે 2019મા તેમની પાર્ટીનો મુખ્ય મુદ્દો મોદી સરકાર દ્વારા આપવામાં આવેલા વચનો રહેશે.
અચ્છે દિન પણ ઈન્ડિયા શાઈનિંગ જેવું જ છે. શું ભારત 26 મે 2014 પહેલા એક બ્લેક હોલ હતું? શું ભારત ફક્ત છેલ્લા ચાર વર્ષમાં જ વિકાસ અને મહાનતાની તરફ આગળ વધ્યું છે? શું આવું કહેવું આપણા લોકોની બુદ્ધિમતાનું અપમાન નહીં હોય. નોંધનીય છે કે સોનિયા ગાંધીએ વિરોધ પક્ષોને એકજૂટ કરવાના ઉદ્દેશ્યથી 13 માર્ચે વિરોધ પક્ષના નેતાઓને ડિનર માટે બોલાવ્યા છે. માનવામાં આવી રહ્યું છે કે આ ફક્ત ડિનર નહીં હોય પરંતુ ભાજપના શાસન વિરુદ્ધ વિપક્ષોનું એકતા પ્રદર્શન પણ હશે.
અલગ તબક્કામાંથી પસાર થઈ રહી છે રાજનીતિ
સોનિયા ગાંધીએ કહ્યું છે કે લોકશાહીમાં ચર્ચાને ખુલ્લી છૂટ હોવી જોઈએ. આજના કાળમાં ઘણા લોકો પાછળ રહી ગયા છે. ઈતિહાસને ફરીથી લખવાનો પ્રયાસ કરવામાં આવી રહ્યો છે. હાલમાં દેશની રાજનીતિ એક અલગ તબક્કામાંથી પસાર થઈ રહી છે. સંવિધાનના સિદ્ધાંતો પર પ્રહાર કરવામાં આવી રહ્યા છે. સત્તામં બેઠેલા લોકો ભડકાઉ નિવેદનો આપી રહ્યા છે. તેનાથી અભિવ્યક્તિની આઝાદી પર જોખમ વધી રહ્યું છે.
દેશભરમાં વિરોધના સૂર ઊઠી રહ્યા છે અને અવાજને દબાવવાનો પ્રયાસ કરવામાં આવી રહ્યો છે. ચૂંટણી માટે લોકોમાં ભાગલા પડાવવાનો પ્રયાસ કરવામાં આવી રહ્યો છે. આરટીઆઈ કાર્યકર્તાઓને નિશાન બનાવવામાં આવી રહ્યા છે. ખેડૂતોની સમસ્યાઓ વકરી રહી છે. આના માટે અવાજ ઉઠાવનારા રાજકિય દળોને તપાસ એજન્સીઓ દ્વારા દબાવવાનો પ્રયાસ કરવામાં આવી રહ્યો છે. નોટબંધીએ દેશની અર્થ વ્યવસ્થાને મોટો ફટકો પહોંચાડ્યો છે.
મોદી અંગે પૂછાયેલા પ્રશ્નનો આવો જવાબ આપ્યો
આ દરમિયાન સોનિયા ગાંધીને વડાપ્રધાન નરેન્દ્ર મોદી વિશે સવાલ કરવામાં આવ્યો હતો. ત્યારે તેમણે હળવા અંદાજમાં કહ્યું હતું કે હું આખી રામાયણ વાંચી ગઈ છું અને તમે હવે પૂછી રહ્યા છો કે સીતા કોણ હતી? તેમણે કહ્યું હતું કે હું તેમને કાર્યક્રમોમાં મળતી રહું છું પરંતુ વ્યક્તિગત રીતે તેમને જાણતી નથી.
2019મા પુનરાગમન કરશે
સોનિયા ગાંધીએ કહ્યું હતું કે ભાજપ ચાર વર્ષમાં કરવામાં આવેલા એક પણ વચનને પૂર્ણ કરી શક્યું નથી. 2019મા મુખ્ય મુદ્દો ભાજપ દ્વારા છેલ્લા પાંચ વર્ષ દરમિયાન આપવામાં આવેલા વચન રહેશે કેમ કે કાર્યકાળ પૂરો થવા સુધી પણ તેમણે તે વચન પૂરા કર્યા નથી. મને વિશ્વાસ છે કે ભાજપના અચ્છે દિનના હાલ વધુ એક વખત શાઈનિંગ ઈન્ડિયા જેવા થશે. અમે 2019મા પુનરાગમન કરીશું.